ΓΡΑΠΤΗ ΕΡΩΤΗΣΗ P-0559/99

υποβολή: Karl Habsburg-Lothringen (PPE) προς την Επιτροπή

(3 Μαρτίου 1999)

Θέμα: Πιθανή υπεξαίρεση κοινοτικών πόρων (World Vision)

Στα αυστριακά μέσα ενημέρωσης κυρίως, έγινε επανειλημμένα αναφορά σε σχέση με μία υπόθεση δωροδοκίας με τη World Vision για υπεξαίρεση πόρων της ΕΕ καθώς και για επενδύσεις ευρωβουλευτών. Έχει υπεξαιρέσει χρήματα της ΕΕ η αυστριακή World Vision Organisation ή ήταν η χρησιμοποίηση των πιστώσεων ορθή και υπήρξαν πραγματικά επενδύσεις των ευρωβουλευτών, και εάν ναί, από ποιούς;

Κοινή απάντηση

του κυρίας Bonino εξ ονόματος της Επιτροπής

στις γραπτές ερωτήσεις P-0223/99, E-0313/99 και P-0559/99

(20 Απριλίου 1999)

Αφού πληροφορήθηκε τις δικαστικές προσφυγές κατά της World Vision Austria (WVA) στα τέλη Νοεμβρίου 1998, η Επιτροπή ήλθε σε επαφή με τις αυστριακές δικαστικές αρχές προσφέροντας συνεργασία για τα θέματα των κοινοτικών κονδυλίων. Ζήτησε επίσης να τηρείται ενήμερη σχετικά με τα πορίσματα επί των θεμάτων αυτών, σύμφωνα με τις διατάξεις των εθνικών νόμων.

Με την άδεια των αυστριακών δικαστικών αρχών, πραγματοποιήθηκε τον Ιανουάριο του 1999 επίσκεψη οικονομικού ελέγχου στα γραφεία του επιτόπιου συνεργάτη της WVA στο Σαράγεβο (World Vision International BiH) όπου τηρούνται τα λογιστικά έγγραφα των έργων που χρηματοδοτεί η κοινοτική βοήθεια. Ο λογιστικός έλεγχος περιορίστηκε στον έλεγχο και την επαλήθευση των δραστηριοτήτων που χρηματοδοτεί η Επιτροπή (ECHO). Δεν διαπιστώθηκε ανωμαλία στη χρήση των κονδυλίων της ECHO από τη μη κυβερνητική αυτή οργάνωση.

Όσον αφορά τα ανθρωπιστικά έργα, οι επαφές μεταξύ της Επιτροπής και της WVA, πριν, κατά τη διάρκεια και μετά εκτέλεσή τους, είχαν πραγματοποιηθεί μεταξύ των υπηρεσιών της World Vision στη Βοσνία-Εργεζοβίνη και εκείνων της Επιτροπής (ECHO) στο Σαράγεβο και ήταν σαφώς επιχειρησιακής φύσεως. Δεν έγιναν επαφές του είδους που αναφέρθηκε για τη διασφάλιση των κονδυλίων χρηματοδότησης των ανθρωπιστικών έργων στη Βοσνία που υποστηρίζει η WVA. Οι προτάσεις της κρίθηκαν αντικειμενικά και αξιολογήθηκαν σύμφωνα με τα ανάλογα κριτήρια. Ο έλεγχος της εκτέλεσης αυτών των έργων έγινε από τα γραφεία της Επιτροπής στο Σαράγεβο (ECHO) με την τεχνική βοήθεια του εκεί γραφείου της International Μanagement Group (IMG).

Αναφορικά με τις δυο ή τρεις συμβάσεις με την WVA, η Επιτροπή πραγματοποίησε τελικές πληρωμές προς την WVA το Σεπτέμβριο και τον Οκτώβριο του 1998 ύψους 38 900 ευρώ και 30 383 ευρώ αντίστοιχα. Αυτό έγινε λίγο πριν καταστούν γνωστές στην Επιτροπή οι δικαστικές προσφυγές. Στη συνέχεια οι αυστριακές αρχές δέσμευσαν τους τραπεζικούς λογαριασμούς της WVA. Με σκοπό να διενεργήσει έναν συμπληρωματικό έλεγχο, η Επιτροπή απευθύνθηκε στον νομικό σύμβουλο της WVA για να τον ρωτήσει σχετικά με το καθεστώς αυτών των πληρωμών και για να πληροφορηθεί ενδεχόμενες ανωμαλίες οι οποίες θα επηρέαζαν τη διάθεση των κοινοτικών κονδυλίων. Για λόγους πρόνοιας έχει ανασταλεί μια τελική πληρωμή προβλεπόμενη από την τρίτη σύμβαση με την WVA ύψους 100 000 ευρώ περίπου. Το ποσό αυτό δεν θα καταβληθεί πριν ληφθεί σαφής απάντηση από το νομικό σύμβουλο.

Εκτός από τα έργα στον τομέα της ανθρωπιστικής βοήθειας, με την WVA υπογράφηκαν οι εξής συμβάσεις για τα προγράμματα Obnova, Phare και Tacis στη Βοσνία, στη Ρουμανία και στη Μογγολία:

>ΘΕΣΗ ΠΙΝΑΚΑ>

Το έργο που εντάσσεται στο πρόγραμμα Obnova αποβλέπει στη διευκόλυνση της επιστροφής των προσφύγων και των εκτοπισθέντων (418 Βοσνίων, 266 Σέρβων και 91 Κροατών) στις κοινότητές τους με την αποκατάσταση της οικιστικής υποδοχής και με την αναζωογόνηση του κοινωνικο-οικονομικού περιβάλλοντος. Τη σύμβαση αυτή την διαχειρίζεται η αντιπροσωπεία της Επιτροπής στο Σαράγεβο. Η τακτική παρακολούθηση του έργου έδειξε ότι, σε τεχνικό επίπεδο, η εκτέλεση του προγράμματος προχωρεί ομαλά και ότι οι οικονομικές πτυχές του έργου είναι εντάξει. Η Επιτροπή προκατέβαλε στη World Vision Austria 1 695 890 ευρώ στις 6 Μαΐου 1998. Δεν καταβλήθηκαν άλλα ποσά. Η σύμβαση για το συγκεκριμένο έργο επρόκειτο να λήξει την 1 Μαΐου 1999 αλλά, η Επιτροπή μολονότι δεν είχε αποδεικτικά στοιχεία για σχετική απάτη αποφάσισε να την αναστείλει και να προβεί σε μια πλήρη αξιολόγηση της εφαρμογής του.

Όσον αφορά τα έργα του Phare, το πρώτο ολοκληρώθηκε τον Ιούνιο του 1998 και μια επίσκεψη παρακολούθησης το Μάϊο του 1998 από ανεξάρτητους συμβούλους κατέδειξε ότι τα αποτελέσματα ήταν θετικά. Η τελική πληρωμή ποσού 8.622 ευρώ εκκρεμεί. Η WVA δεν ήταν ο κύριος εταίρος στη σύμβαση αυτή. Το δεύτερο έργο Phare ολοκληρώθηκε και η αξιολόγηση των επιπτώσεών του, και πάλι από ανεξάρτητους συμβούλους ύστερα από επίσκεψη παρακολούθησης το Δεκέμβριο του 1998, απεδείχθη ιδιαίτερα θετική. Εντούτοις, η τελική καταβολή 17 772 ευρώ δεν έγινε επειδή εκκρεμεί η λογιστική έρευνα για το κόστος του έργου. Το τελευταίο από τα έργα του Phare ακυρώθηκε μόλις η Επιτροπή έμαθε για τη σύλληψη των (πρώην) υπαλλήλων της WVA και το ποσό της πρώτης (και μοναδικής) πληρωμής των 61 000 ευρώ ανακτήθηκε.

Η σύμβαση Tacis διακόπηκε το Νοέμβριο του 1998 μετά την ανακοίνωση του γραφείου του προέδρου της διεθνούς World Vision, ότι η οργάνωση WVA θα αποκλειστεί από το διεθνές δίκτυο. Για τη σύμβαση αυτή δεν έγιναν πληρωμές.